Dragan Čavić

**Dragan Čavić** (Zenica, 10. mart 1958) jest bosanskohercegovački i srpski političar i ekonomista. Bio je peti predsjednik Republike Srpske od 2002. do 2006, nakon što je bio potpredsjednik Republike Srpske od 2000. do 2002. Bio je predsjednik Srpske demokratske stranke (SDS) od 2004. do 2006, a trenutno je član Narodnog demokratskog pokreta (NDP).

## Biografija 
### Rani život i obrazovanje 
Rođen je 10. marta 1958. u Zenici. Osnovnu školu i gimnaziju završio je u Banjoj Luci, a diplomirao je na Ekonomskom fakultetu Univerziteta u Banjoj Luci 1980. Radio je kao ekonomista, finansijski menadžer i komercijalni direktor u nekoliko javnih i privatnih preduzeća.

### Politička karijera 
Bivši je član Srpske demokratske stranke, a funkciju predsjednika stranke obavljao je od 2004. do 2006, nakon što je bio zamjenik predsjednika Predsjedništva stranke od juna 1998. do marta 2002. Na stranačkim izborima 2002. izabran je za zamjenika predsjednika stranke.

Na općim izborima 1998. izabran je za poslanika u Narodnoj skupštini Republike Srpske. Tadašnji visoki predstavnik Carlos Westendorp smijenio ga je 8. oktobra 1998. s dužnosti zbog "nepoštivanja Dejtonskog mirovnog sporazuma" i zabranio mu političko djelovanje. Westendorp je ovu odluku povukao 30. jula 1999, pa je Čavić nastavio svoj mandat do 26. januara 2000, kada postaje 4. potpredsjednik Republike Srpske.

Na općim izborima 2006. izgubio je u utrci za predsjednika Republike Srpske od svog rivala Milana Jelića (SNSD). Ubrzo nakon toga, okrivljen je za poraz i podnio je ostavku na mjesto predsjednika SDS-a. SDS je tada bio podijeljen između dvije frakcije koje su bile u sukobu: reformista koje je predvodio Čavić i konzervativaca koje je podržavao Dragan Kalinić, bivši predsjednik SDS-a.

Dana 11. decembra 2008. na konferenciji za novinare, objavio je svoje povlačenje iz SDS-a i osnivanje nove stranke, zajedno sa Vojislavom Gligićem i Branislavom Škobom, također bivšim poslanicima SDS-a u NSRS-u. Dana 15. januara 2009. u Banjoj Luci registrovana je Demokratska partija, čiji su suosnivači Momčilo Novaković, Gligić, Škobo i Đorđe Milićević. Stranka se 2013. spojila s Nacionalnom demokratskom strankom i formirala Nacionalni demokratski pokret. Od 2010. do 2022. bio je poslanik u NSRS-u ispred ove stranke. Na općim izborima 2022. stranka je ušla u koaliciju zajedno sa Socijalističkom partijom (SP) i Srpskim narodnim pokretom (SNP), međutim Čavić nije osvojio mandat.

Na lokalnim izborima 2012. kandidovao se za gradonačelnika Banje Luke; sa 32,2% glasova, bio je drugi iza Slobodana Gavranovića (SNSD), izabranog sa 40,2% glasova.

### Privatni život 
Oženjen je Ljiljanom Čavić i ima sina Tibora i kćerku Sonju.

## Nagrade i odlikovanja 
* 20px Orden Republike Srpske na lenti (2012)

## Također pogledajte 
* Narodni demokratski pokret
* Spisak predsjednika Republike Srpske

## Reference 
## Vanjski linkovi 
* Blog Dragane Čavića

Kategorija:Biografije, Zenica
Kategorija:Rođeni 1958.
Kategorija:Živi ljudi
Kategorija:Političari iz Zenice
Kategorija:Političari Republike Srpske
Kategorija:Političari Srpske demokratske stranke
Kategorija:Političari Demokratske partije (Republika Srpska)
Kategorija:Političari Narodnog demokratskog pokreta
Kategorija:Srbi u Bosni i Hercegovini
Kategorija:Bivši studenti Univerziteta u Banjoj Luci